Diari Oficial de la Generalitat Valenciana


Sumari del DOGV 9949, del 02-10-2024 (2024/10811)

DECRET 135/2024, d’1 d'octubre, del Consell, pel qual es concedix l'Alta Distinció de la Generalitat a Maria Desamparados Cabanes Pecourt.
------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/2024/10/01/135/dof/vci/html**

### Dades del document

Número de DOGV
:   9949

Data del DOGV
:   02-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10767

CVE
:   ITOG-I-4392-36363

Data del document
:   01-10-2024

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

El Consell, mitjançant el Decret 28/1986, de 10 de març, va crear l'Alta Distinció de la Generalitat per a premiar a les persones físiques o jurídiques que s'hagen distingit en la seua activitat al servici dels interessos generals i peculiars de la Comunitat Valenciana.

Amparo Cabanes Pecourt va obtindre la llicenciatura en Filosofia i Lletres, amb Premi Extraordinari, i el doctorat en Història, en la Universitat Literària de València, davall la direcció de l'historiador i filòleg Antonio Ubieto. Va exercir la docència com a professora titular en la Facultat de Filosofia i Lletres d'esta universitat fins que en 1982 va aconseguir la Càtedra de Paleografia i Diplomàtica, amb destinació, primer, en la Facultat de Filosofia i Lletres de la Universitat de Múrcia, i, més tard, en la Facultat de Filosofia i Lletres de la Universitat de Saragossa, en la qual va ser directora del Departament de Paleografia i Diplomàtica (1983-1986) i del Departament d'Història Medieval, Ciències i Tècniques Historiogràfiques i Estudis Àrabs i Islàmics (1988-1992), fins a la jubilació, en 2008. En l'actualitat, Amparo Cabanes exercix la seua labor com a acadèmica de la Reial Acadèmia Valenciana de Cultura, en la qual dirigix la Secció d'Història.

Autora de més d'un centenar de publicacions, en la seua activitat investigadora destaca l'edició de fonts, amb títols com *Documentos de Jaime I de Aragón, El Libre del Repartiment del Regne de Valencia* o la transcripció de l’obra de Joanot Martorell, *Tirant lo Blanch.*

Així mateix, cal citar les monografies *Los monasterios valencianos. Su economía en el siglo XV*  (1974), *Geografía y repoblación*  (1984) o *Ausias March i els seus manuscrits*  (1999), juntament amb els nombrosos treballs de recerca sobre la ciutat de València en l'època de la conquesta, presentats a congressos o publicats en revistes especialitzades, com són: «Formularios diplomáticos para la repoblación valenciana" (1980), «La repoblación valenciana y los jueces de Teruel» (1989), «Occitans en Valencia» (1994), «Repartiment i antroponimia en la Valencia del sigle XIII» (1998) o «Parroquias y Órdenes Militares en la geografía urbana de Valencia»  (2005), entre altres.

Amparo Cabanes també va desenrotllar una important labor com a membre de la Comissió Mixta de Bilingüisme, encarregada de vetlar per la incorporació del valencià en el sistema educatiu, i com a consellera del govern preautonòmic presidit per Antonio Monsonis i del govern de Joan Lerma, fins a juny de 1983.

Per això, en reconeixement del seu compromís i dedicació docent i investigadora, centrada en la història, la cultura i la llengua valencianes, prèvia deliberació del Consell, en la reunió del dia 1 d'octubre de 2024,

DECRETE

Concedir l'Alta Distinció de la Generalitat a María Desamparados Cabanes Pecourt.

  

València, 1 d'octubre de 2024

Carlos Mazón Guixot

President de la Generalitat


Còpia Permalink ELI